Document ID: 32006R1893

EIROPAS PARLAMENTA UN PADOMES REGULA (EK) Nr. 1893/2006
(2006. gada 20. decembris),
ar ko izveido NACE 2. red. saimniecisko darbību statistisko klasifikāciju, kā arī groza Padomes Regulu (EEK) Nr. 3037/90 un dažas EK regulas par īpašām statistikas jomām
(Dokuments attiecas uz EEZ)
EIROPAS PARLAMENTS UN EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 285. panta 1. punktu,
ņemot vērā Komisijas priekšlikumu,
ņemot vērā Eiropas Centrālās bankas atzinumu (1),
saskaņā ar Līguma 251. pantā noteikto procedūru (2),
tā kā:
(1)
Ar Padomes Regulu (EEK) Nr. 3037/90 (3) ir izveidota saimniecisko darbību statistiskā klasifikācija Eiropas Kopienā (turpmāk - “NACE 1. red.”).
(2)
Lai atspoguļotu tehnoloģijas attīstību un ekonomikas strukturālās pārmaiņas, būtu jāizveido atjaunināta klasifikācija, dēvēta par NACE 2. redakciju (turpmāk - “NACE 2. red.”).
(3)
Tāda atjaunināta klasifikācija kā NACE 2. red. ir būtiska saistībā ar Komisijas centieniem modernizēt Kopienas statistikas sagatavošanu; paredzams, ka - nodrošinot salīdzināmākus un atbilstīgākus datus - tā nodrošinās labāku ekonomikas pārvaldību gan Kopienas, gan valstu līmenī.
(4)
Iekšējā tirgus darbībai nepieciešami statistikas standarti, ko piemēro valstu un Kopienas statistikas vākšanai, nosūtīšanai un publicēšanai, lai uzņēmumiem, finanšu iestādēm, valdībām un citiem iekšējā tirgus dalībniekiem būtu piekļuve ticamiem un salīdzināmiem statistikas datiem. Tāpēc ir būtiski, lai dažādās kategorijas darbību klasifikācijai Kopienā tiktu vienādi interpretētas visās dalībvalstīs.
(5)
Ticama un salīdzināma statistika ir nepieciešama, lai uzņēmumi varētu izvērtēt savu konkurētspēju, un tā noder Kopienas iestādēm konkurences izkropļojumu novēršanai.
(6)
Pārskatītas kopējās saimniecisko darbību statistiskās klasifikācijas izveidošana neuzliek dalībvalstīm pienākumu vākt, publicēt vai sniegt datus. Vienīgi tad, ja dalībvalstis izmanto darbības klasifikācijas, kas saistītas ar Kopienas klasifikāciju, ir iespējams sniegt saskaņotu statistisko informāciju, nodrošinot ticamību, ātrumu, elastību, kā arī to, ka informācija ir pietiekami detalizēta atbilstīgi iekšējā tirgus pārvaldības vajadzībām.
(7)
Būtu vajadzīgi noteikumi, lai dalībvalstis varētu, pamatojoties uz Kopienas saimniecisko darbību statistisko klasifikāciju, integrēt savā attiecīgajā klasifikācijā papildu kategorijas, lai izpildītu attiecīgās valsts prasības.
(8)
Ekonomiskās statistikas starptautiska salīdzināmība prasa, lai dalībvalstis un Kopienas iestādes izmantotu saimniecisko darbību klasifikācijas, kuras ir tieši saistītas ar Starptautisko standartizēto visu saimnieciskās darbības veidu klasifikāciju (ISIC) 4. red., ko pieņēmusi Apvienoto Nāciju Organizācijas Statistikas komisija.
(9)
Izmantojot saimniecisko darbību klasifikāciju Kopienā, ir vajadzīgs, lai Komisijai palīdz Statistikas programmu komitejai, kas izveidota ar Padomes Lēmumu 89/382/EEK, Euratom (4), jo īpaši attiecībā uz šādām jomām: izskatot problēmas, kas rodas saistībā ar NACE 2. red. īstenošanu; nodrošinot pilnīgi saskaņotu pāreju no NACE 1. red. uz NACE 2. red.; un sagatavojot turpmākus NACE 2. red. grozījumus.
(10)
Ar Padomes Regulu (EEK) Nr. 2186/93 (5) ir izveidota vienota sistēma statistikas komercreģistru izveidošanas koordinēšanai, ietverot saskaņotas definīcijas, raksturojumu, darbības jomu un atjaunošanas procedūru.
(11)
Pārskatītas saimniecisko darbību statistiskās klasifikācijas izveide rada nepieciešamību īpaši grozīt dažādas atsauces uz NACE 1. red., kā arī vairākus attiecīgus aktus. Tādēļ būtu jāgroza šādi akti: Regula (EEK) Nr. 3037/90, Padomes Regula (EEK) Nr. 3924/91 (1991. gada 19. decembris) par rūpnieciskās ražošanas Kopienas apsekojuma izveidi (6); Padomes Regula (EK, Euratom) Nr. 58/97 (1996. gada 20. decembris) par uzņēmējdarbības strukturālo statistiku (7); Padomes Regula (EK) Nr. 1165/98 (1998. gada 19. maijs) par īstermiņa statistiku (8); Padomes Regula (EK) Nr. 1172/98 (1998. gada 25. maijs) par statistikas pārskatiem attiecība uz autopārvadājumiem (9); Padomes Regula (EK) Nr. 530/1999 (1999. gada 9. marts) par strukturālo statistiku attiecība uz izpeļņu un darbaspēka izmaksām (10); Eiropas Parlamenta un Padomes Regula (EK) Nr. 2150/2002 (2002. gada 25. novembris) par statistiku attiecībā uz atkritumiem (11); Eiropas Parlamenta un Padomes Regula (EK) Nr. 450/2003 (2003. gada 27. februāris) par darbaspēka izmaksu indeksu (12); Eiropas Parlamenta un Padomes Regula (EK) Nr. 48/2004 (2003. gada 5. decembris) par ikgadējo Kopienas statistikas apkopošanu par tērauda rūpniecību 2003.-2009. pārskata gadā (13); Eiropas Parlamenta un Padomes Regula (EK) Nr. 808/2004 (2004. gada 21. aprīlis) attiecībā uz Kopienas statistiku par informācijas sabiedrību (14); un Eiropas Parlamenta un Padomes Regula (EK) Nr. 1552/2005 (2005. gada 7. septembris) par statistiku, kas attiecas uz arodmācībām uzņēmumos (15).
(12)
Pirms pārejas uz NACE 2. red. ir jāgroza vairāki Kopienas akti saskaņā ar īpašajām procedūrām, kas piemērojamas šiem aktiem, proti: Padomes Regula (EK) Nr. 2223/96 (1996. gada 25. jūnijs) par Eiropas nacionālo un reģionālo kontu sistēmu Kopienā (16); Eiropas Parlamenta un Padomes Regula (EK) Nr. 138/2004 (2003. gada 5. decembris) par ekonomikas pārskatiem Kopienas lauksaimniecībā (17); un Eiropas Parlamenta un Padomes Regula (EK) Nr. 184/2005 (2005. gada 12. janvāris) par Kopienas statistiku attiecībā uz maksājumu bilanci, starptautisko pakalpojumu tirdzniecību un ārvalstu tiešajiem ieguldījumiem (18).
(13)
Šīs regulas īstenošanai vajadzīgie pasākumi būtu jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (19).
(14)
Jo īpaši Komisija būtu jāpilnvaro grozīt vai papildināt NACE 2. red., lai ņemtu vērā tehnoloģijas un ekonomikas attīstību vai lai to saskaņotu ar citām ekonomiskajām un sociālajām klasifikācijām. Tā kā minētie pasākumi ir vispārīgi un tā kā to mērķis ir grozīt nebūtiskus šīs regulas elementus vai papildināt šo regulu, pievienojot jaunus nebūtiskus elementus, tie būtu jāpieņem saskaņā ar Lēmuma 1999/468/EK 5.a pantā paredzēto regulatīvo kontroles procedūru.
(15)
Ņemot vērā to, ka šīs regulas mērķi - proti, izveidot kopējus statistikas standartus, kas ļautu sagatavot saskaņotus datus - nevar pietiekami labi sasniegt atsevišķas dalībvalstis, un to, ka tādēļ šo mērķi var labāk sasniegt Kopienas līmenī, Kopiena var pieņemt pasākumus saskaņā ar Līguma 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi šā mērķa sasniegšanai.
(16)
Ir notikusi apspriešanās ar Statistikas programmu komiteju,
IR PIEŅĒMUŠI ŠO REGULU.
I NODAĻA
VISPĀRĪGI NOTEIKUMI
1. pants
Priekšmets un darbības joma
1. Ar šo regulu izveido kopēju saimniecisko darbību statistisko klasifikāciju Eiropas Kopienā (turpmāk - “NACE 2. red.”). Minētā klasifikācija nodrošina to, ka Kopienas klasifikācijas atbilst faktiskajai ekonomiskajai situācijai un uzlabo valstu, Kopienas un starptautisko klasifikāciju - un tādējādi arī valstu, Kopienas un starptautiskās statistikas - salīdzināmību.
2. Šī regula attiecas vienīgi uz klasifikācijas izmantošanu statistikas mērķiem.
2. pants
NACE 2. red.
1. NACE 2. red. ietver:
a)
pirmo līmeni, ko veido pozīcijas, kuras identificētas ar alfabēta kodu (sadaļas);
b)
otro līmeni, ko veido pozīcijas, kuras identificētas ar divu zīmju ciparu kodu (nodaļas);
c)
trešo līmeni, ko veido pozīcijas, kuras identificētas ar trīs zīmju ciparu kodu (grupas); un
d)
ceturto līmeni, ko veido pozīcijas, kuras identificētas ar četru zīmju ciparu kodu (klases).
2. NACE 2. red. ir izklāstīta I pielikumā.
3. pants
NACE 2. red. izmantošana
Eiropas Komisija izmanto NACE 2. red. visu veidu statistikai, kas klasificēta atbilstīgi saimnieciskajām darbībām.
4. pants
Saimniecisko darbību valstu klasifikācijas
1. Dalībvalstu statistiku atbilstīgi saimnieciskajām darbībām veido, izmantojot NACE 2. red. vai no tās atvasinātu attiecīgās valsts klasifikāciju.
2. Attiecīgās valsts klasifikācijā var iekļaut papildu pozīcijas un līmeņus, kā arī izmantot atšķirīgu kodēšanu. Katrā līmenī, izņemot visaugstāko, ir vai nu tādas pašas pozīcijas kā atbilstošajā NACE 2. red. līmenī, vai arī pozīcijas, kas ir to precīzs iedalījums.
3. Pirms to publicēšanas, dalībvalstis iesniedz Komisijai apstiprināšanai projektus dokumentiem, ar kuriem nosaka vai groza attiecīgās valsts klasifikācija. Komisija divos mēnešos pārbauda šo projektu atbilstību 2. punktam. Komisija apstiprinātās attiecīgo valstu klasifikācijas informācijas nolūkā nosūta pārējām dalībvalstīm. Dalībvalstu klasifikācijās ir atbilstības tabula, kurā atspoguļota atbilstība starp attiecīgās valsts klasifikāciju un NACE 2. red.
4. Ja pastāv nesaderība starp dažām NACE 2. red. pozīcijām un attiecīgās valsts ekonomikas struktūru, Komisija var atļaut dalībvalstij kādā noteiktā jomā izmantot NACE 2. red. pozīciju apvienojumu.
Lai saņemtu šādu atļauju, attiecīgā dalībvalsts sniedz Komisijai visu informāciju, kas vajadzīga tās lūguma izskatīšanai. Komisija pieņem lēmumu trīs mēnešos.
Tomēr, neskarot 2. punktu, šāda atļauja attiecīgajai dalībvalstij nedod tiesības apvienotās pozīcijas iedalīt citādi, nekā NACE 2. red.
5. Komisija kopā ar attiecīgo dalībvalsti regulāri pārskata atbilstīgi 4. punktam piešķirtās atļaujas, lai pārliecinātos, vai tās joprojām ir pamatotas.
5. pants
Komisijas darbības
Komisija sadarbībā ar dalībvalstīm nodrošina NACE 2. red. izplatīšanu, uzturēšanu un izmantošanas veicināšanu, jo īpaši:
a)
izstrādājot, atjauninot un publicējot NACE 2. red. skaidrojošās piezīmes;
b)
izstrādājot un publicējot pamatnostādnes statistikas vienību klasificēšanai saskaņā ar NACE 2. red.;
c)
publicējot NACE 1.1. red. un NACE 2. red., kā arī NACE 2. red. un NACE 1.1. red. atbilstības tabulas;
d)
uzlabojot saskaņotību ar citām sociālajām un ekonomiskajām klasifikācijām.
6. pants
Īstenošanas pasākumi
1. Turpmāk norādītos pasākumus NACE 2. red. īstenošanai pieņem saskaņā ar 7. panta 2. punktā minēto regulatīvo procedūru:
a)
vajadzīgos lēmumus, ja rodas problēmas NACE 2. red. īstenošanā, tostarp par saimniecisko darbību iekļaušanu konkrētās klasēs; un
b)
tehniskos pasākumus, nodrošinot pilnīgi saskaņotu pāreju no NACE 1.1. red. uz NACE 2. red., jo īpaši attiecībā uz jautājumiem, kas saistīti ar pārtraukumiem laikrindās, tostarp datu dubulto sniegšanu un laikrindu pārrēķināšanu.
2. Pasākumus attiecībā uz NACE 2. red., kuru mērķis ir grozīt vai papildināt nebūtiskus šīs regulas elementus un kuri paredzēti turpmāk norādītajiem nolūkiem, pieņem saskaņā ar 7. panta 3. punktā minēto regulatīvo kontroles procedūru:
a)
ņemt vērā tehnoloģijas un ekonomikas attīstību; vai
b)
nodrošināt saskaņotību ar citām ekonomiskajām un sociālajām klasifikācijām.
3. Ievēro principu, saskaņā ar kuru ieguvumiem no atjaunināšanas jābūt lielākiem nekā izmaksas, un principu, saskaņā ar kuru papildu izmaksas un slogs nedrīkst būt nesamērīgi.
7. pants
Komiteja
1. Komisijai palīdz Statistikas programmu komiteja, kas izveidota ar Lēmumu 89/382/EEK, Euratom.
2. Ja ir atsauce uz šo punktu, piemēro Lēmuma 1999/468/EK 5. un 7. pantā noteikto procedūru, ņemot vērā minētā lēmuma 8. pantu.
Lēmuma 1999/468/EK 5. panta 6. punktā paredzētais termiņš ir trīs mēneši.
3. Ja ir atsauce uz šo punktu, piemēro Lēmuma 1999/468/EK 5.a panta 1. līdz 4. punktā noteikto procedūru un 7. pantu, ņemot vērā minētā lēmuma 8. pantu.
8. pants
NACE 2. red. īstenošana
1. Statistikas vienības, kas minētas atbilstīgi Regulai (EEK) Nr. 2168/93 izveidotajos uzņēmumu reģistros, klasificē saskaņā ar NACE 2. red.
2. Statistiku, kas attiecas uz saimnieciskajām darbībām, kuras veic no 2008. gada 1. janvāra, dalībvalstis veido, izmantojot NACE 2. red. vai attiecīgās valsts klasifikāciju, kas no tās atvasināta atbilstīgi 4. pantam.
3. Atkāpjoties no 2. punkta, īstermiņa statistiku, kuru reglamentē Regula (EK) Nr. 1165/98, un darbaspēka izmaksu indeksu, kuru reglamentē Regula (EK) Nr. 450/2003, no 2009. gada 1. janvāra veido, izmantojot NACE 2. red.
4. Šā panta 2. punkts neattiecas uz šādu statistiku:
a)
nacionālo kontu statistiku saskaņā ar Regulu (EK) Nr. 2223/96;
b)
ekonomikas pārskatiem lauksaimniecībā saskaņā ar Regulu (EK) Nr. 138/2004; un
c)
maksājumu bilances, starptautisko pakalpojumu tirdzniecības un ārvalstu tiešo ieguldījumu statistiku saskaņā ar Regulu (EK) Nr. 184/2005.
II NODAĻA
GROZĪJUMI SAISTĪTOS TIESĪBU AKTOS
9. pants
Grozījumi Regulā (EEK) Nr. 3037/90
Regulas (EKK) Nr. 3037/90 3., 10. un 12. pantu svītro.
10. pants
Grozījumi Regulā (EEK) Nr. 3924/91
Ar šo Regulu (EKK) Nr. 3924/91 groza šādi:
1)
visā tekstā “NACE Rev.1” aizstāj ar “NACE 2. red.”;
2)
regulas 2. panta 1. punktu aizstāj ar šādu punktu:
“1. Šīs regulas 1. pantā minētā apsekojuma joma ir darbības, kas paredzētas B un C sadaļā saimniecisko darbību statistiskajā klasifikācijā Eiropas Kopienā (NACE 2. red.).”.
11. pants
Grozījumi Regulā (EEK) Nr. 58/97
Ar šo Regulu (EK, Euratom) Nr. 58/97 groza šādi:
1)
visā tekstā un pielikumos “NACE Rev. 1” aizstāj ar “NACE 2. red.”, izņemot 1. pielikuma 10. iedaļu “Ziņojumi un eksperimentālie pētījumi”, 3. pielikuma 5. iedaļu “Pirmais pārskata gads” un 3. pielikuma 9. iedaļu “Ziņojumi un eksperimentālie pētījumi”, kur saglabā atsauci uz “NACE Rev. 1”;
2)
regulas 3. panta 1. punktu aizstāj ar šādu punktu:
“1. Šī regula attiecas uz visām tirgū veiktajām darbībām, kuras ir ietvertas B līdz N un P līdz S sadaļā saimniecisko darbību statistiskajā klasifikācijā Eiropas Kopienā (NACE 2. red.).”;
3)
pielikumus groza saskaņā ar šīs regulas II pielikumu.
12. pants
Grozījumi Regulā (EK) Nr. 1165/98
Ar šo Regulu (EK) Nr. 1165/98 groza šādi:
1)
regulas 2. panta 1. punktu aizstāj ar šādu punktu:
“1. Šī regula attiecas uz visām tirgus darbībām, kas izklāstītas B līdz N un P līdz S sadaļā saimniecisko darbību statistiskajā klasifikācijā Eiropas Kopienā (NACE 2. red.).”;
2)
regulas 17. pantam pievieno šādus punktus:
“k)
pirmais bāzes gads, ko piemēro laikrindās NACE 2. red.;
l)
attiecībā uz laikrindām līdz 2009. gadam, kas jānosūta atbilstoši NACE 2. red., detalizācijas līmenis, veids, pirmais pārskata periods un pārskata periods.”;
3)
pielikumus groza saskaņā ar šīs regulas III pielikumu.
13. pants
Grozījumi Regulā (EK) Nr. 1172/98
Visā Regulas (EK) Nr. 1172/98 tekstā un pielikumos “NACE Rev. 1” un “NACE Rev. 1.1” aizstāj ar “NACE 2. red.”.
14. pants
Grozījumi Regulā (EK) Nr. 530/1999
Ar šo Regulu (EK) Nr. 530/1999 groza šādi:
1)
visā tekstā “NACE Rev.1” aizstāj ar “NACE 2. red.”;
2)
regulas 3. pantā:
a)
1. punktu aizstāj ar šādu punktu:
“1. Statistika ietver visas saimnieciskās darbības, kas minētas saimniecisko darbību statistiskajā klasifikācijā Eiropas Kopienā (NACE 2. red.) šādās sadaļās: B (Ieguves rūpniecība un karjeru izstrāde), C (Apstrādes rūpniecība), D (Elektroenerģija, gāzes apgāde, siltumapgāde un gaisa kondicionēšana), E (Ūdens apgāde; notekūdeņu, atkritumu apsaimniekošana un sanācija), F (Būvniecība) G (Vairumtirdzniecība un mazumtirdzniecība; automobiļu un motociklu remonts), H (Transports un uzglabāšana), I (Izmitināšana un ēdināšanas pakalpojumi), J (Informācijas un komunikācijas pakalpojumi), K (Finanšu un apdrošināšanas darbības), L (Operācijas ar nekustamo īpašumu), M (Profesionālie, zinātniskie un tehniskie pakalpojumi), N (Administratīvo un apkalpojošo dienestu darbība), P (Izglītība), Q (Veselība un sociālā aprūpe), R (Māksla, izklaide un atpūta) un S (Citi pakalpojumi).”;
b)
2. punktu svītro.
15. pants
Grozījumi Regulā (EK) Nr. 2150/2002
Ar šo Regulu (EK) Nr. 2150/2002 groza šādi:
1)
visā tekstā un pielikumos “NACE Rev.1” un “NACE Rev.1.1” aizstāj ar “NACE 2. red.”;
2)
Regulas (EK) Nr. 2150/2002 I pielikumu groza saskaņā ar šīs regulas IV pielikumu.
16. pants
Grozījumi Regulā (EK) Nr. 450/2003
Ar šo Regulu (EK) Nr. 450/2003 groza šādi:
1)
visā tekstā “NACE 1. red.” aizstāj ar “NACE 2. red.”;
2)
regulas 3. pantu aizstāj ar šādu pantu:
“3. pants
Darbības joma
1. Šo regulu piemēro visām darbībām, kas ir definētas NACE 2. red. B līdz S sadaļā.
2. NACE 2. red. O līdz S sadaļā noteikto saimniecisko darbību iekļaušanu šīs regulas darbības jomā nosaka saskaņā ar 12. panta 2. punktā minēto procedūru, ņemot vērā 10. pantā definēto priekšizpēti.”;
3)
regulas 5. pantu aizstāj ar šādu pantu:
“5. pants
Periodiskums un retrospektīvie dati
1. Datus, kas tiks iekļauti DII, pirmo reizi atbilstīgi NACE 2. red. apkopo par 2009. gada pirmo ceturksni un pēc tam par katru ceturksni (kas beidzas katra gada 31. martā, 30. jūnijā, 30. septembrī un 31. decembrī).
2. Dalībvalstis iesniedz retrospektīvos datus par laikposmu no 2000. gada pirmā ceturkšņa līdz 2008. gada ceturtajam ceturksnim. Retrospektīvos datus iesniedz par NACE 2. red. B līdz N sadaļu un par 4. panta 1. punktā minētajiem darbaspēka izmaksu posteņiem.”;
4)
regulas 6. panta 3. punktu aizstāj ar šādu punktu:
“3. Šīs regulas 5. pantā minētos retrospektīvos datus nosūta Komisijai (Eurostat) vienlaikus ar DII par 2009. gada pirmo ceturksni.”;
5)
regulas 11. panta c) punktu aizstāj ar šādu punktu:
“c)
NACE 2. red. O līdz S sadaļas iekļaušanu (3. pants);”.
17. pants
Grozījumi Regulā (EK) Nr. 48/2004
Regulas (EK) Nr. 48/2004 3. panta pirmo daļu aizstāj ar šādu daļu:
“Šī regula attiecas uz datiem par tērauda rūpniecību, kas definēta kā 24.1 grupa saimniecisko darbību statistiskajā klasifikācijā Eiropas Kopienā (NACE 2. red.).”.
18. pants
Grozījumi Regulā (EK) Nr. 808/2004
Regulas (EK) Nr. 808/2004 I pielikumu groza saskaņā ar šīs regulas V pielikumu.
19. pants
Grozījumi Regulā (EK) Nr. 1552/2005
Ar šo Regulu (EK) Nr. 1552/2005 groza šādi:
1)
visā tekstā “NACE 1.1 red.” aizstāj ar “NACE 2. red.”;
2)
svītro 2. panta 2. punktu;
3)
regulas 4. pantu aizstāj ar šādu pantu:
“4. pants
Statistikas darbības joma
Statistika par arodmācībām uzņēmumos aptver vismaz visas tās saimnieciskās darbības, kas definētas NACE 2. red. B līdz N un R līdz S sadaļā.”.
III NODAĻA
NOBEIGUMA NOTEIKUMI
20. pants
Pārejas noteikumi
Izpildot Regulu (EK, Euratom) Nr. 58/97 prasības, dalībvalstis nosūta Komisijai (Eurostat) uzņēmējdarbības strukturālo statistiku par 2008. kalendāro gadu saskaņā gan ar NACE 1.1. red., gan NACE 2. red.
Katram Regulas (EK, Euratom) Nr. 58/97 pielikumam raksturlielumu un nepieciešamo iedalījumu sarakstu, kas jāiesniedz atbilstīgi NACE 1.1. red., nosaka saskaņā ar minētās regulas 13. pantā noteikto procedūru.
21. pants
Stāšanās spēkā
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2008. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 20. decembris.

Labels: 19